Torsdag klokken 9.55 blev Beredskabscenter Aalborg kaldt ud til brand på Doravej i Vejgaard. Vidner havde set røg stige op fra en kælder under Spar-købmanden på adressen, men der var ingen ild at se. - Der er ingen røg uden ild, så den måtte vi jo lede efter. Det var et ventilationsanlæg der pumpede røgen ud, så vi fik adgang til teknikrummet og der var også røgfyldt, men heller ingen ild, siger indsatsleder René Kærup. Det viste sig at røgen kom fra den anden side af bygningen. Et cigaretskod var blevet smidt i nogle blade der lå foran ventilationssystemets indsugning. - Det var der hvor der bliver suget frisk luft ind, så der er jo blevet tilført masser af ilt til sådan en ulmebrand, siger indsatslederen. Med en smule vand blev bladende gennemvædet og ventilationssystemet kunne udlufte sig selv.

Opsummering:
Beredskabscenter Aalborg blev torsdag formiddag kaldt ud til brand i Vejgaard, men kunne i første omgang ikke finde ilden.